Рат Француске и Велике Британије обновљен је маја 1803. године. Оружани сукоби су, међутим, почели тек следеће године. Ова фаза Наполеонових ратова (против треће и четврте коалиције) трајаће до потписивања Тилзитског мира 1807. године. Обележава је доминација Француза на копну, а Британаца на мору. Француска је почетком века била прва европска држава која је увела општу војну обавезу, због чега је њена војска између 1800. и 1812. године бројала и до милион људи. Наоружање је било старо до 1812. године. Коришћени су топови са којима се . године ушло у Револуционарне ратове. Тек пред поход на Русију Наполеон је започео са модернизацијом војске, али је није спровео до краја. Почетком 19. века ниједна копнена армија на свету није се могла мерити са француском. Британија тада није имала више од 95.000 војника. Артур Велсли, војвода од Велингтона, започео је сређивање Врховне команде британске војске последњих година ратовања. Британија је имала апсолутно супериорнију флоту у односу на Француску и све њене савезнице заједно. Однос је био 250 према 130 линијских бродова. Њени бродови су били и бољег квалитета од француско-шпанских.